Opslagkoeël tref man wat gordeldier skietArgieffoto van ‘n gordeldier (Florida, VSA) Foto: http://www.birdphotos.com via Wikimedia Commons ŉ Man van Texas in Amerika is beseer nadat ŉ koeël, wat hy op ŉ gordeldier gevuur het, teen die dier opgeslaan en die man in die kop getref het. Die voorval het in Marietta plaasgevind. Drie skote is gevuur waarvan minstens een teen die dier se dop gebons het. Die man is vir ŉ geringe kaakbesering behandel, berig die USA Today. Die gordeldier het verdwyn en dit is nie duidelik of hy beseer is nie. Sheriff Larry Rowe het aan Reuters gesê die man het Donderdagoggend vroeg op die gordeldier geskiet toe hy hom op sy eiendom gewaar het. “Hy is na buite en het sy .38-rewolwer geneem en drie keer op die dier gevuur,” het hy gesê. “Karmadillo!” het die komediant en diereregte-aktivis, Ricky Gervais, op Twitter geskryf, ŉ woordspeling op “armadillo”, soos die dier in Engels genoem word. Lees meer: USA Today, The Guardian